**อย. ชวนเยาวชน ดูแลผิวปลอดภัย บอกลาผลิตภัณฑ์เถื่อน เสี่ยงพัง ก่อนปัง!**

20 กันยายน วันเยาวชนแห่งชาติของไทย อย. เน้นย้ำเยาวชนภาคภูมิใจในตัวเองและแสดงออกอย่างสร้างสรรค์ เช่น กรณีของสีผิวที่หลากหลาย ควรมั่นใจในสีผิวของตนเอง ไม่จำเป็นต้องหาผลิตภัณฑ์หรือวิธีการใด ๆ เพื่อทำให้ผิวขาว แต่ควรให้ความสำคัญกับการดูแลผิวให้สุขภาพดีด้วยวิธีปลอดภัย เลือกซื้อผลิตภัณฑ์จากแหล่งที่น่าเชื่อถือ มีฉลากภาษาไทย มีเลขที่ใบรับจดแจ้ง อย่าหลงเชื่อโฆษณาหรือรีวิวเกินจริง

**เภสัชกรวีระชัย นลวชัย รองเลขาธิการคณะกรรมการอาหารและยา** กล่าวว่า 20 กันยายน  
ของทุกปี เป็นวันเยาวชนแห่งชาติของประเทศไทย วันสำคัญที่เยาวชนได้ทบทวนถึงบทบาทในการพัฒนาตนเอง ชุมชน สังคม เพื่อเป็นส่วนหนึ่งของรากฐานที่ดีแห่งอนาคต รวมถึงมีความมั่นใจและกล้าแสดงออก  
ในความเป็นตัวเองอย่างสร้างสรรค์ อย่างไรก็ตาม ปัจจุบันยังพบเห็นปัญหาที่เยาวชนบางกลุ่มให้ความสำคัญกับเรื่องสีผิวเป็นอย่างมาก จนนำไปสู่พฤติกรรมการแสวงหาผลิตภัณฑ์หรือวิธีการต่าง ๆ เพื่อเปลี่ยนแปลง  
ให้มีผิวขาว ซึ่งอาจได้รับอันตรายและส่งผลกระทบต่อสุขภาพตามที่ปรากฏเป็นข่าวอยู่บ่อยครั้ง สำนักงานคณะกรรมการอาหารและยา (อย.) สนับสนุนให้เยาวชนภาคภูมิใจในสีผิวของตนเอง เน้นการดูแลผิว  
ให้ชุ่มชื้นสุขภาพดีมากกว่าการมีผิวขาวจากการใช้สารอันตรายต่าง ๆ เช่น ผงพอกผิวขาว ครีมเปลี่ยน  
สีผิว ครีมกัดสีผิว การนำผงคลอรีนมาผสมน้ำเพื่ออาบผิว รวมถึงวิธีการหรือผลิตภัณฑ์เถื่อนที่ไม่ขออนุญาตกับ อย. ตามที่มีการเผยแพร่ในโลกอินเทอร์เน็ต เนื่องจากการใช้ผลิตภัณฑ์เหล่านี้อาจเป็นอันตราย  
ต่อผิวหนัง อาจก่อให้เกิดการระคายเคือง ผื่นแดง หรือแสบร้อน ในกรณีที่รุนแรงอาจทำให้ผิวหนังไหม้   
เกิดแผลเป็นหรือเป็นโรคผิวหนังเรื้อรัง นอกจากนี้ สารเคมีในผลิตภัณฑ์อาจซึมเข้าสู่ร่างกายส่งผลกระทบ  
ต่อระบบอวัยวะภายในได้

**รองเลขาธิการฯ อย.** กล่าวเพิ่มเติมว่า สังคมปัจจุบันมีมาตรฐานความงามที่หลากหลาย  
ตามเชื้อชาติและสีผิว มีการยอมรับในความแตกต่างของแต่ละบุคคล เพราะความงามที่แท้จริง  
คือความมั่นใจในตัวเอง เยาวชนควรภูมิใจในสีผิวที่เป็นเอกลักษณ์ หมั่นรักษาผิวให้สุขภาพดีด้วยการทาผลิตภัณฑ์บำรุงผิว การใช้ผลิตภัณฑ์และอุปกรณ์ป้องกันแสงแดด ดื่มน้ำให้เพียงพอ รับประทานอาหาร  
ถูกหลักโภชนาการที่เป็นประโยชน์ให้ครบ 5 หมู่ ออกกำลังกายอย่างสม่ำเสมอ ตลอดจนการนอนหลับพักผ่อนให้เพียงพอ ที่สำคัญให้เลือกซื้อผลิตภัณฑ์เครื่องสำอางบำรุงผิวจากแหล่งที่น่าเชื่อถือ   
มีฉลากภาษาไทยที่ระบุเลขที่ใบรับจดแจ้งอย่างชัดเจน อย่าหลงเชื่อการโฆษณาหรือรีวิวเกินจริงที่อ้างว่า  
ช่วยให้ผิวขาว ลบฝ้ากระ จุดด่างดำได้ภายใน 7 วัน ฯลฯ โดยสามารถตรวจสอบเลขที่ใบรับจดแจ้งผ่านทางเว็บไซต์ อย. www.fda.moph.go.th หรือ Line: @FDAThai และหากพบเห็นเครื่องสำอางหรือโฆษณาที่สงสัยว่าจะผิดกฎหมายสามารถแจ้งเบาะแสได้ที่สายด่วน อย. 1556 หรือผ่าน Line: @FDAThai, Facebook: FDA Thai หรือ E-mail: 1556@fda.moph.go.th ตู้ ปณ. 1556 ปณฝ. กระทรวงสาธารณสุข   
จ.นนทบุรี 11004 หรือสำนักงานสาธารณสุขจังหวัดทั่วประเทศ

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**วันที่เผยแพร่ข่าว 19 กันยายน 2567 ข่าวแจก 252 / ปีงบประมาณ พ.ศ. 2567**